Гилевски е роден в костурското село Сетома (на гръцки Кефалари), Гърция, в 1939 година. През 1944 година баща му се сражава като югославски партизанин в западната част на Вардарска Македония и е ранен. В 1948 година, по време на гръцката гражданска война Паскал Гилевски е изведен от комунистическите сили извън Гърция в групата на така наречените деца бежанци. До 1956 година живее в Унгария, след което се заселва в Скопие, където живее баща му. Участва в млада националистическа група. През 1964 година е вербуван от югославските тайни служби УДБ-а и редовно пише доноси по линия на националистически прояви, включително срещу емиграцията от Егейска Македония, граждани на България или македонски българи като Миле Неделковски.